
РЕШЕНИЕ
№ РС-3-24-023

	Днес, 18.03.2024 г., Комисията за противодействие на корупцията /КПК/, в състав:

	Антон Славчев – Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева – член

У С Т А Н О В И:

	Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-025/24.01.2024 г. на Комисия за противодействие на корупцията (КПК) по сигнал с рег. № С-3/02.01.2024 г.
	Производството е образувано срещу Гюлсевер Тефикова – директор на Основно училище „Васил Априлов“ – село Р. (ОУ „В. Априлов“ - с. Р.), Община С.
	По същество в сигнала се твърди, че в качеството си на директор на ОУ „В. Априлов“ - с. Р., Гюлсевер Тефикова е назначила за учители две неквалифицирани лица – И. С. Н. и Н. Х. М. Твърди се, че Н. заема длъжността повече от 2 /две/ години, а М. е назначена за учебната 2023/ 2024 г. Твърди се още, че едва на 04.12.2023 г. на официалната интернет страница на училището са публикувани обяви за две свободни позиции на половин работен щат в прогимназиален етап, съответно за длъжностите „учител по Български език и литература“ и „учител по История и цивилизация“, а на 18.12.2023 г. – за длъжността „учител в група за целодневна организация на учебния ден“ в начален етап. Сочи се, че посочените свободни работни места са обявени като такива едва след проверка от Регионално управление на образованието – Ш., вследствие на която назначените неквалифицирани учители са освободени от длъжност. Наред с изложеното, в сигнала са наведени твърдения, че описаните назначения са осъществени по партийна линия. Твърди се, че Тефикова е назначавала лица, определени от кмета на община С. – И. Н., като в замяна е получавала материални или нематериални облаги.
	Към сигнала не са представени доказателства.
	От началника на Регионално управление на образованието – Ш. с писмо с вх.№ КПК-101-5/20.04.2024 г. на КПК са изискани и представени: Трудов договор № РД 07-243/21.11.2019 г., сключено между С. М. – началник на Регионален инспекторат по образование – Ш. (РУО-Ш.) и Гюлсевер Тефикова за заемане на длъжността директор на ОУ „Васил Априлов“ с. Р., длъжностни характеристики на заеманата длъжност и административна преписка с вх. № МОН-474/30.11.2023 г. на РУО - Ш.
	От директора на ОУ „Васил Априлов“ с. Р. с писмо с вх.№ КПК-101-4/19.04.2024 г. на КПК са изискани и представени: Трудов договор № 3/07.11.2023 г., Трудов договор № 4/07.11.2023 г., сключен между Гюлсевер Тефикова директор на ОУ „Васил Априлов“ с. Р. и Н. Х. М. за заемане на длъжността „учител“ прогимназиален етап на основното образование, считано от 07.11.2023 г., длъжностна характеристика на заеманата длъжност от 07.11.2023 г., Заповед № 97/22.12.2023 г. и № 98/22.12.2023 г. за прекратяване на трудовото правоотношение на Н. Х. М., Трудов договор № 3/12.09.2023 г., сключен между Гюлсевер Тефикова директор на ОУ „Васил Априлов“ с. Р. и И. С. Н. за заемане на длъжността „старши учител“ начален етап на основното образование, считано от 12.09.2022 г., длъжностна характеристика на заеманата длъжност от 12.09.2022 г. и Заповед № 101/10.01.2024 г. за прекратяване на трудовото правоотношение на И. С. Н.
	От общинския ръководител на ПП „********“ на Община С. с писмо с вх. № КПК-2522-5/29.02.2024 г. е изискана и получена информация за членството в ПП „********“ на Г. Р. Т., И. П. Н., Н. Х. М. и И. С. Н.
	От кмета на Община В. с писмо с вх.№ КПК-2522-6/11.03.2024 г. на КПК е изискано и представено удостоверение за родствени връзки на Г. Р. Т.
	Служебно е извършена справка в Регистър НБД „Население“, в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ) и в Регистъра на трудовите договори на Национален осигурителен институт.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Основно училище „Васил Априлов“ с. Р. с ЕИК ******** е учебно заведение със 100% общинска собственост, финансирано от местния бюджет на Община С.
	И. П. Н. е избрана с Решение № 105-М/30.10.2023 г. на ОИК С. за кмет на Община С. – мандат 2023 - 2027 г., издигната от ПП ********.
	Гюлсевер Тефикова заема длъжността „директор“ на ОУ „В. Априлов“ с. Р. по силата на Трудов договор № РД 07-243/21.11.2019 г., сключен на основание чл. 68, ал. 1, т. 4 във вр. с чл. 70, ал. 1 от КТ и във вр. с чл. 217, ал. 2 от Закона за предучилищното и училищното образование с началник на РУО-Ш.
	Н. Х. М. заема длъжността „учител“ прогимназиален етап на основното образование – учител по български език и литература в ОУ „В. Априлов“ с. Р. по силата на Трудов договор № 3/07.11.2023 г., сключен на основание чл. 67, ал. 1, т. 1 и чл. 70, ал. 1 от КТ, при непълно работно време от 4 часа с Гюлсевер Тефикова, в качеството й на директор на ОУ „Васил Априлов“ с. Р.
	Н. Х. М. заема длъжността „учител“ прогимназиален етап на основното образование – учител по история, цивилизация и изобразително изкуство в ОУ „В. Априлов“ с. Р. по силата на Трудов договор № 4/07.11.2023 г., сключен на основание чл.110, ал. 1 във вр. с чл. 68, ал. 1, т. 3 и чл. 70, ал. 1 от КТ, при непълно работно време от 4 часа с Гюлсевер Тефикова, в качеството й на директор на ОУ „Васил Априлов“ с. Р.
	Със Заповеди № 97/22.12.2023 г. и № 98/22.12.2023 г. на Гюлсевер Тефикова, в качеството й на директор на ОУ „В. Априлов“ с. Р. трудовите правоотношения на Н. Х. М. са прекратени, на основание чл. 71, ал. 1 от КТ, считано от 28.12.2023 г.
	И. С. Н. заема длъжността „старши учител“ начален етап на основното образование по силата на Трудов договор № 3/12.09.2022 г., сключен на основание чл. 68, ал. 1, т. 3 и чл. 70, ал. 1 от КТ, при непълно работно време от 4 часа с  Гюлсевер Тефикова, в качеството й на директор, считано от 12.09.2022 г.
	Със Заповед № 101/10.01.2024 г. на Гюлсевер Тефикова, в качеството й на директор на ОУ „В. Априлов“ с. Р. трудовото правоотношение на И. С. Н. е прекратено, на основание чл. 328, ал. 1 , т. 6 във вр. с чл. 335, ал. 1, т. 1 от КТ, считано от 11.01.2024 г., поради липса на необходимото образование.
	В Министерство на образованието и науката е постъпил сигнал с вх. № 94-6773/28.11.2023 г. с искане за извършване на проверка относно назначаването на Н. Х. М., която не притежаващи необходимата за това квалификация на длъжността „учител“ в ОУ „В. Априлов“ с. Р. Със Заповед № РД06- 608/08.12.2023 г. на началника на РУО – Ш. е назначена комисия от служители да извърши проверка в ОУ „В. Априлов“ с. Р., във връзка с изнесените в сигнала твърдения. С Констативен протокол № КМД04-177/15.12.2023 г., Комисията определена със Заповед № РД06- 608/08.12.2023 г. е констатирала, че през учебната 2022/2023 г. в ОУ „В. Априлов“ с. Р. на длъжността учител в група за целодневна организация на учебния ден в начален етап на 12.09.2022 г. е назначена И. С. Н. и са й възложени 9 часа лекторски часове по учебни предмети музика, човекът и природата и технологии и предприемачество. На 31.08.2022 г. с Обява № 124/31.08.2022 г. се обявяват свободни места за учител в група за целодневна организация на учебния ден в начален етап – 0,5 щат и учител по български език и литература и английски език – 1 щат, като обявата е изпратена до началника на РУО – Ш. и до Бюрото по труда – гр. С. В посочения срок са постъпили шест заявления от кандидати, в това число и от И. С. Н. В писмена информация с изх. № 21/12.12.2023 г. директорът на ОУ „В. Априлов“ с. Р. сочи, че от подадените заявления за учител целодневно обучение само лицето И. С. Н. е със завършено висше образование, но не отговаря за заемане на длъжността учител в целодневна организация на учебния ден в начален етап. Назначен е местен кадър от с. Р., който не отговаря на изискванията за заемане на длъжността и посоченото лице е приело да работи на 0,5 щатна бройка с 80% от основната месечна работна заплата на педагогически специалист за съответната длъжност, като за всеки завършен семестър представя актуално уверение.
	Във връзка с назначаването на учител без необходимата квалификация за заемане на длъжността и неспазването на процедурата за подбор на кандидати за свободни работни места са дадени препоръки в срок от три работни дни директорът да обяви свободната работна позиция в ОУ „В. Априлов“ с. Р., със срок на обявата до назначаването на правоспособен кандидат, както и да предостави доклад до началника на РУО – Ш. след назначаването на правоспособен учител, с приложени копия от документи, удостоверяващи избора и процедурата по назначаване.
	С писмо с вх. № КПК-2522-5/29.02.2024 г. общинският ръководител на ПП „********“ на Община С. удостоверява, че И. П. Н. е член на ПП „********“ и член на Общинското ръководство, избрана за кмет на Община С. от ПП „********“, Н. Х. М. е подала документи за членство в ПП „********“ но не е плащала членски внос, Гюлсевер Тефикова и И. С. Н. не са членове на ПП „********“.
	От извършената справка в Регистър НБД „Население“ и от представените с писмо с вх.№ КПК-2522-6/11.03.2024 г. на КПК удостоверение за родствени връзки не се установява родство между Гюлсевер Тефикова, Н. Х. М. и И. С. Н.
	От извършена справка в Търговски регистър и регистъра на юридическите лица с нестопанска цел на Агенция по вписванията не се установява Гюлсевер Тефикова да участва в търговски дружества.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Гюлсевер Тефикова, в качеството си на директор на Основно училище „Васил Априлов“ с. Р. е лице, заемащо публична длъжност по смисъла на чл. 6, ал. 1, т. 50 от ЗПК.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност, респективно публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПКОНПИ (отм.), респективно на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	От извършената справка в Регистър НБД „Население“ и от представените с писмо с вх.№ КПК-2522-6/11.03.2024 г. на КПК удостоверение за родствени връзки на Гюлсевер  Тефикова не се установява родство по права линия, по съребрена линия – до четвърта степен включително и по сватовство – до втора степен включително между нея и Н. Х. М., а така също между нея и И. С. Н.
	Обстоятелството, че Гюлсевер Тефикова не е в родствени отношения по права линия, по съребрена линия – до четвърта степен включително и по сватовство – до втора степен включително с Н. Х. М. и с И. С. Н. изключва свързаност между лицата по смисъла на § 1, т. 9, б. „а“ от ДР на ЗПК.
	Съгласно разпоредбата на § 1, т. 9, б. „б“ от ДР на ЗПК „Свързани лица“ са и физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	Обстоятелството, че Гюлсевер Тефикова не е член на ПП „********“ изключва наличието на политически зависимости, по смисъла на § 1, т. 9, б. „б“ от ДР на ЗПК с И. П. Н. - кмет на Община С., като член на ПП ********. Липсата на участие на Гюлсевер Тефикова в търговски дружества, в това число и в качеството на управител изключва и наличието на икономически зависимости  между нея и Н. Х. М. и  И. С. Н.
	Обстоятелството, че трудовото правоотношение на Гюлсевер Тефикова, като директор на ОУ „В. Априлов“ с. Р. е възникнало по силата на трудов договор, сключен с началника на Регионално управление на образованието – Ш. изключва наличието на икономически зависимости, по смисъла на § 1, т. 9, б. „б“ от ДР на ЗПК с И. П. Н. - кмет на Община С. Също така не се установяват политически зависимости между Гюлсевер Тефикова, Н. Х. М. и И. С. Н., с оглед на това че И. С. Н. не е член на ПП „********“, а Н. Х. М. макар и подала документи за членство в ПП „********“ не е плащала членски внос. Съгласно разпоредбата на чл. 13, ал. 1 ,т . 3 от Устава на ПП „********“ членството в ******** се прекратява поради неплащане на членски внос в продължение на една година. Липсата на политически и икономически зависимости обосновават и липсата на свързаност, а оттук и липсата на нарушение на разпоредбите на Глава VIII, Раздел II от ЗПК от страна на лицето, заемащо публична длъжност.
	При наличието на първия елемент от състава на конфликта на интереси – лице заемащо публична длъжност, определящо за съществуването на такъв, в конкретния случай се упражняването на правомощия по служба от страна на лицето, заемащо публична длъжност и частен интерес - негов или на свързано с него лице, при наличието на който следва да са осъществени съответните правомощия.
	Съгласно чл. 31, ал. 1, т. 13 от Наредба № 15 от 22 юли 2019 г. за статута и професионалното развитие на учителите, директорите и другите педагогически специалисти директорът на общинско училище сключва, изменя и прекратява трудови договори с педагогическите специалисти и с непедагогическия персонал в институцията в съответствие с Кодекса на труда, а съгласно т. 14 обявява свободните работни места в бюрото по труда, в Регионалното управление на образованието и в Информационната база данни за анализи и прогнози за кадрово обезпечаване на системата на предучилищното и училищното образование с педагогически специалисти до 3 работни дни от овакантяването или от откриването им.
	Съгласно т. 15 от Раздел „Основни задължения“ на Рамкова длъжностна характеристика за длъжността „Директор“ на държавно неспециализирано училище или общинско училище, утвърдена от Началника на РУО – Ш., директорът отговаря за спазването на нормативната уредба, отнасяща се до предучилищното и училищното образование, сключва, изменя и прекратява трудови договори с педагогическите специалисти и с непедагогическия персонал в институцията в съответствие с Кодекса на труда.
	В хода на производството е установено, че в изпълнение на правомощията си по служба, произтичащи от разпоредбата на чл. 31, ал. 1, т. 13 от Наредба № 15 от 22 юли 2019 г. Гюлсевер Тефикова, в качеството си на директор на ОУ „В. Априлов“ с. Р. е сключила Трудови договори № 3/07.11.2023 г. и № 4/07.11.2023 г. с Н. Х. М. за заемане на длъжността „учител“, съответно по български език и литература и по история, цивилизация и изобразително изкуство в ОУ „В. Априлов“ с. Р.
	Също така Гюлсевер Тефикова, в качеството си на директор на ОУ „В. Априлов“ с. Р. е сключила Трудов договор № 3/12.09.2022 г. с И. С. Н. заема на длъжността „старши учител“ в ОУ „В. Априлов“ с. Р.
	Във връзка с постъпил сигнал и извършена проверка от страна на РУО – Ш. са установени факти и обстоятелства, свързани с извършени назначения на учители без необходимата квалификация при неспазване на нормативните изисквания, като с Констативен протокол № КМД04-177/15.12.2023 г., Комисията определена със Заповед № РД 06-608/08.12.2023 г. на началника на РУО – Ш. е дала указания за провеждане на процедура по обявяване на свободните работни места и назначаване на правоспособни учители при спазване на конкурсната процедура. От страна на директора на ОУ „В. Априлов“ с. Р. са издадени Заповеди № 97/22.12.2023 г., № 98/22.12.2023 г. и № 101/10.01.2024 г. за прекратяване на трудовите правоотношения на Н. Х. М. и Г. Р. Т..
	Обстоятелството, че между Гюлсевер Тефикова, Н. Х. М. и И. С. Н. не е налице свързаност по смисъла на § 1, т. 9, б. „а“ от ДР на ЗПК, а така също и свързаност под формата на икономически и политически зависимости по смисъла на § 1, т. 9, б. „б“ от ДР на ЗПК между тях, изключва наличието на частен интерес на Гюлсевер . Тефикова, в качеството й на директор на ОУ „В. Априлов“ с. Р. при сключване на Трудови договори № 3/12.09.2022 г., № 3/07.11.2023 г. и № 4/07.11.2023 г.
	Предвид изложеното, се налага извода, че при сключването на Трудови договори № 3/12.09.2022 г., № 3/07.11.2023 г. и № 4/07.11.2023 г. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Гюлсевер  Тефикова, в качеството й на директор на ОУ „В. Априлов“ с. Р.
	Липсата на частен интерес на лицето, заемащо публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК от страна на Гюлсевер Тефикова, в качеството й на лице, заемащо публична длъжност по смисъла на чл. 6, ал. 1, т. 50 от ЗПК.
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес, неин или на свързано с нея лице по отношение на Гюлсевер Тефикова, в качеството й на директор на ОУ „В. Априлов“ с. Р.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Гюлсевер Тефикова с ЕГН *******, Основно училище „Васил Априлов“ с. Р. и лице, заемащо публична длъжност по смисъла на чл. 6, ал. 1, т. 50 от ЗПК, във връзка със сключването на Трудови договори № 3/12.09.2022 г., № 3/07.11.2023 г. и № 4/07.11.2023 г., поради липса на частен интерес – нейн или на свързано с нея лице по смисъла на § 1, т. 9 от ДР на ЗПК.
	
	Препис от Решението да се изпрати на Окръжна прокуратура – Ш., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.



	КОМИСИЯ:

ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/




 

